കിടങ്ങറ കെസി പാലം പുനര്നിര്മാണത്തിന് അടിയന്തര ഇടപെടല് നടത്തും: മന്ത്രി റോഷി ചങ്ങനാശേരി: ആലപ്പുഴചങ്ങനാശേരി ജലപാതയില് ബോട്ട് ഗതാഗതത്തിനു തടസമാകുന്ന കെസി പാലം പുനര്നിര്മിക്കുന്നതിന് അടിയന്തര ഇടപെടല് നടത്തുമെന്ന് ജലവിഭവ മന്ത്രി റോഷി അഗസ്റ്റിന്. ജോബ് മൈക്കിള് എംഎല്എക്കൊപ്പം കെസി പാലം സന്ദര്ശിച്ചശേഷമാണ് മന്ത്രി ഇപ്രകാരം പറഞ്ഞത്. പ്രദേശവാസികളുടെ പരാതികള് നേരിട്ടുകേട്ട മന്ത്രി പ്രശ്ന പരിഹാരത്തിന് ഇടപെടല് നടത്തുമെന്ന ഉറപ്പു നല്കി. കെസി പാലം പൊളിച്ചു പണിയാന് കേന്ദ്ര ഷിപ്പിംഗ് മന്ത്രാലയം സംസ്ഥാന സര്ക്കാരിന് അനുമതി നല്കിയിരുന്നു. തുടര്ന്ന് കെസി പാലം പുനര്നിര്മ്മാണത്തിന് 202122ലെ സംസ്ഥാന ബജറ്റില് ഭരണാനുമതിയായിട്ടുണ്ട്. വലിയ ബോട്ടുകള്ക്കും ഹൗസ് ബോട്ടുകള്ക്കും ഉയരം കുറഞ്ഞ പാലത്തിനടിയിലൂടെ കടന്നുവരാന് കഴിയാത്തത് ചങ്ങനാശേരിയുടെ ടൂറിസം വികസനത്തിനും വിലങ്ങു തടിയാണ്. 2018ലെ മഹാപ്രളയകാലത്ത് കുട്ടനാട്ടില് കുടുങ്ങിക്കിടന്ന പതിനായിരക്കണക്കിനു ജീവനുകള് രക്ഷപ്പെടുത്തുന്നതിനു കെസി പാലം വിലങ്ങു തടിയായതോടെയാണ് പാലം പൊളിച്ചു നീക്കണമെന്ന ആവശ്യം നാനാവശത്തുനിന്നും ഉയര്ന്നത്. കിടങ്ങറ ഗവ. ഹയര്സെക്കന്ഡറി സ്കൂളിനു സമീപം മണ്ണാര്തോട്ടില് വെളിയനാട് പഞ്ചായത്തിലെ ഒന്പത്, പത്ത് വാര്ഡുകളെ തമ്മില് ബന്ധിപ്പിക്കുന്ന കിടങ്ങറ ചര്ച്ച് കെസിപാലമാണ് ഗതാഗതത്തിനു വിലങ്ങുതടിയായി നില്ക്കുന്നത്. വിഷയത്തില് സജീവമായ ഇടപെടലുകള് നടത്തുമെന്ന് ജോബ് മൈക്കിള് എംഎല്എ പറഞ്ഞു.